
ΟΙΚΟΛΟΓΙΚΗ ΟΜΑΔΑ ΡΟΔΟΠΗΣ
1990 – 2026
36 χρόνια εθελοντικής δράσης

Η Οικολογική Ομάδα Ροδόπης είναι μια Αστική Μη Κερδοσκοπική Εταιρεία που ιδρύθηκε στην Κομοτηνή το 1990 και τα γραφεία της βρίσκονται στο χωριό Πάνδροσος (ν. Ροδόπης).
Είμαστε ιδρυτικά μέλη του Πανελλήνιου Δικτύου Οικολογικών Οργανώσεων (ΠΑΝ.Δ.ΟΙΚ.Ο).
Με κύριο σύνθημά μας:
ΤΟ ΠΕΡΙΒΑΛΛΟΝ ΕΙΝΑΙ ΥΠΟΘΕΣΗ ΟΛΩΝ ΜΑΣ
αγωνιζόμαστε για την ευαισθητοποίηση των συμπολιτών μας και την προστασία του περιβάλλοντος, χωρίς κομματικές ή άλλου είδους δεσμεύσεις.
Οι σκοποί της Ομάδας, όπως αναφέρονται στο καταστατικό μας, είναι:
α. Η προστασία του περιβάλλοντος και της πολιτιστικής κληρονομιάς
β. Η ανάπτυξη της οικολογικής γνώσης και συνείδησης με όλα τα κατάλληλα μέσα.
γ. Η υποστήριξη οικολογικών και φιλοπεριβαλλοντικών δραστηριοτήτων στην Ελλάδα και το εξωτερικό.
δ. Η ανάληψη πρωτοβουλιών και η ενθάρρυνση ενεργειών και  δραστηριοτήτων που θα υλοποιούν γενικούς ή ειδικούς οικολογικούς στόχους, όπως: η προστασία και αναβάθμιση του φυσικού περιβάλλοντος, η προστασία της πολιτιστικής μας κληρονομιάς, η αναβάθμιση της ποιότητας ζωής, η ορθολογική κατανομή και διαχείριση των φυσικών πόρων, η διεξαγωγή επιστημονικών ερευνών, η συμβολή στην ίδρυση-οργάνωση-εποπτεία προστατευομένων περιοχών, η εισήγηση στις αρμόδιες αρχές θεμάτων προστασίας της φύσης, η εναλλακτική ανάπτυξη, οι ήπιες τεχνολογίες, η αντίθεση στην χρήση πυρηνικής ενέργειας και στην ανάπτυξη των εξοπλισμών, η διεύρυνση και ενεργοποίηση του θεσμικού πλαισίου προστασίας του περιβάλλοντος.
Οι μέχρι σήμερα δραστηριότητες της Οικολογικής Ομάδας, παρουσιαζόμενες πάρα πολύ συνοπτικά είναι οι εξής:
· Η επιτυχημένη πρωτοβουλία μας, για την αποτροπή της εγκατάστασης στην περιοχή μας, εργοστασίου καύσης τοξικών αποβλήτων, από την εταιρεία IFESTOS A.G (1991-1992) καθιέρωσε την Ομάδα μας στην συνείδηση όλων των συμπολιτών μας και των φορέων της περιοχής μας.
· Συμμετείχαμε στο 18μηνο πρόγραμμα «Διερεύνηση δυνατοτήτων ανάκτησης υλικών από τα αστικά απορρίμματα» του Δημοκρίτειου Πανεπιστήμιου Θράκης (Δ.Π.Θ.), κατά τα έτη 1991-1992. Τα συμπεράσματα της έρευνας κατατέθηκαν στον Δήμο Κομοτηνής, με στόχο ν’ αποτελέσουν την αρχική πρόταση για την ανακύκλωση διάφορων υλικών από τον Δήμο μας.
· Συμμετείχαμε στο πρόγραμμα παρακολούθησης των υγροτόπων του νομού μας, του Ελληνικού Κέντρου Βιοτόπων–Υγροτόπων (Ε.Κ.Β.Υ), κατά τα έτη 1992-1995, συμπληρώνοντας (για τους δύο σημαντικότερους υγροτόπους της περιοχής μας, τις λίμνες Ισμαρίδα και Βιστωνίδα) ΔΕΛΤΙΑ ΠΑΡΑΚΟΛΟΥΘΗΣΗΣ ΑΠΕΙΛΩΝ ΥΓΡΟΤΟΠΩΝ με τις παρατηρήσεις μας. Οι αναφορές μας αυτές βοήθησαν σημαντικά στην σύνταξή των σχετικών προτάσεων του Ε.Κ.Β.Υ προς το αρμόδιο υπουργείο.
· Οι 5 ημερίδες που πραγματοποιήσαμε και το διεθνές συνέδριο (Δράμα 1994) που συνδιοργανώσαμε, ανέδειξαν το σοβαρότατο πρόβλημα της πυρηνικής απειλής από το εργοστάσιο του Κοζλοντούι στην Βουλγαρία. Οι προσπάθειες αυτές, για το κλείσιμο των επικίνδυνων πυρηνικών σταθμών, έδωσαν καρπούς στις ημέρες μας, μετά από μια 10ετία αγώνες όλων των ευαισθητοποιημένων πολιτών.
· Η περίθαλψη άγριων ζώων από τα μέλη της Ομάδας μας, σε συνεργασία με το Ελληνικό Κέντρο Περίθαλψης Άγριων Ζώων και Πουλιών (Ε.Κ.Π.Α.Ζ) στην Αίγινα, ήταν και είναι από τους βασικούς άξονες των δραστηριοτήτων μας. Δημόσιες Υπηρεσίες, φορείς και απλοί ιδιώτες απευθύνονται, πλέον, στην Ομάδα μας, για να μας παραδώσουν τραυματισμένα ή εξασθενημένα άγρια ζώα. Η απελευθέρωση ζώων, που και με τη δική μας φροντίδα αποθεραπεύτηκαν, μας δίνει κουράγιο να συνεχίσουμε την προσπάθειά μας και σ’ αυτόν τον τομέα.
· Η συμμετοχή μας, από την πρώτη στιγμή, στα πλαίσια της Διανομαρχιακής Επιτροπής Ροδόπης Έβρου, στον αγώνα κατά της επιχειρούμενης εξόρυξης χρυσού στην περιοχή μας, είναι γεγονός και η προσπάθειά μας συνεχίζεται αμείωτη τα τελευταία 15 χρόνια και θα συνεχιστεί μέχρι να φύγουν οριστικά οι ενδιαφερόμενες εταιρείες, που το μόνο που επιδιώκουν είναι η ληστρική εκμετάλλευση του τόπου μας, χωρίς να νοιάζονται για το παρόν και το μέλλον μας.
· Από 1/6/2007 μέχρις 31/5/2008 υλοποιήσαμε σχέδιο δράσης, που χρηματοδοτήθηκε από κονδύλια της ευρωπαϊκής ένωσης, με θέμα: «Προώθηση της ανακύκλωσης και ευαισθητοποίησης σε περιβαλλοντικά θέματα στον Δήμο Κομοτηνής». Στα πλαίσια του προγράμματος δημιουργήσαμε ένα τρίγλωσσο φυλλάδιο με θέμα την ανακύκλωση και ένα dvd με τίτλο: «Ανακύκλωση τώρα!». Όλο το υλικό είναι έτοιμο για διάθεση και αυτό θα γίνει σε συνεργασία με τον Δήμο Κομοτηνής.
· Από 28/5/2010 μέχρι 28/7/2011, μετά από την υπογραφή σύμβασης με την ΔΙ.Α.Α.ΜΑ.Θ Α.Α.Ε, ολοκληρώσαμε με επιτυχία το έργο: «Παρακολούθηση πιλοτικού προγράμματος οικιακής κομποστοποίησης στην Κομοτηνή». Στα πλαίσια αυτού του προγράμματος, δώσαμε 100 κάδους οικιακής κομποστοποίησης σε συμπολίτες μας, τους ενημερώσαμε για την κομποστοποίηση και την χρήση των κάδων και καταγράψαμε τ’ αποτελέσματα της κομποστοποίησης για έναν ολόκληρο χρόνο. Τα συνολικά στοιχεία και συμπεράσματα του προγράμματος θα παρουσιαστούν σε ημερίδα που θα γίνει σε συνεργασία με την ΔΙ.Α.Α.ΜΑ.Θ Α.Α.Ε.
· Από τον 04/2013 μέχρι τον 09/2013, μετά από την υπογραφή σύμβασης με την ΔΙ.Α.Α.ΜΑ.Θ Α.Α.Ε, ολοκληρώσαμε με επιτυχία το έργο: "Πιλοτική παρακολούθηση οικιακής κομποστοποίησης και συλλογής ανακυκλώσιμων υλικών σε επίπεδο νοικοκυριού". Στα πλαίσια αυτού του προγράμματος, σχεδιάσαμε και υλοποιήσαμε την παρακολούθηση και καταγραφή τριών (3) διαφορετικών ροών απορριμμάτων από δέκα νοικοκυριά του Δήμου Κομοτηνής για χρονικό διάστημα διάρκειας πέντε (5) μηνών. Η συστηματική καταγραφή αφορούσε τις ποσότητες ανακυκλώσιμων συσκευασιών, οργανικών – βιοαποδομήσιμων και τέλος των λοιπών απορριμμάτων με τη χρήση ηλεκτρονικού ζυγού και κατάλληλων κάδων. Τα αποτελέσματα του προγράμματος είναι ενθαρρυντικά και καταδεικνύουν τις δυνατότητες και τα οφέλη που μπορούν να προκύψουν από τη συμβολή των πολιτών και των νοικοκυριών στη βιώσιμη διαχείριση των Αστικών Στερεών Αποβλήτων.
· Η συνεχής ενημέρωση των συμπολιτών μας για τα περιβαλλοντικά προβλήματα της περιοχής μας και όχι μόνο, ήταν και είναι από τους κυριότερους στόχους μας. Έτσι από τους πρώτους μήνες της δραστηριοποίησής μας ξεκινήσαμε μια, εβδομαδιαία στην αρχή και 15νθήμερη μετά, εκπομπή στην ΕΡΑ Κομοτηνής (98,1 FM). Δυστυχώς η εκπομπή αυτή δεν μεταδίδεται πλέον, χωρίς αυτό να οφείλεται σ’ εμάς. Η εκπομπή αυτή ακουγόταν σ' όλη την Αν. Μακεδονία και Θράκη και αποτελούσε το μοναδικό, ίσως, σημείο αναφοράς για όλα τα περιβαλλοντικά θέματα, αποσπώντας πολύ κολακευτικά σχόλια από επώνυμους και ανώνυμους ακροατές.
· Οι παρεμβάσεις μας, μέχρι σήμερα, στα Δημοτικά Συμβούλια του νομού μας, στο Νομαρχιακό Συμβούλιο και σήμερα Περιφερειακό Συμβούλιο, είναι πάρα πολλές και οι τοποθετήσεις μας σ’ όλα τα περιβαλλοντικά θέματα, που έχουν έρθει για συζήτηση, ήταν πάντα επιστημονικά τεκμηριωμένες και μακριά από σκοπιμότητες ή εξαρτήσεις.
· Στα πλαίσια της συνεργασίας μας με τους Ο.Τ.Α του νομού μας, συμμετείχαμε στην Επιτροπή Παρακολούθησης της Κοινοτικής Πρωτοβουλίας URBAN II, Κομοτηνή Βιώσιμη πόλη για όλους 2001-2006 και στην έγκριση των τροποποιήσεων του Προγράμματος Δράσης.
· Η περιβαλλοντική εκπαίδευση, ανηλίκων και ενηλίκων, ήταν και είναι ένας τομέας πρωταρχικής σημασίας για την Ομάδα μας. Στα πλαίσια αυτής της προσπάθειάς μας:
· Δημιουργήσαμε εκπαιδευτικό υλικό (φωτογραφίες, slides, dvd) το οποίο παρουσιάσαμε, σε πάρα πολλές εκδηλώσεις, τόσο σε σχολεία όσο και σε άλλους φορείς της περιοχής μας.
· Μέσα από το πρόγραμμα Ολυμπιακής Παιδείας, πραγματοποιήσαμε ομιλίες και παρουσιάσεις, σε 10 Δημοτικά και Γυμνάσια, δείχνοντας το πώς δραστηριοποιείται μια εθελοντική οργάνωση και το τι μπορεί να καταφέρει ένας ενεργός πολίτης.
· Πραγματοποιήσαμε δεκάδες ξεναγήσεις στους υγροτόπους της περιοχής μας, σε μαθητές σχολείων που επισκέφτηκαν τον νομό μας, κατά την προβλεπόμενη εκπαιδευτική εκδρομή τους.
· Με δημοσιεύματα στον τύπο, με ραδιοφωνικές και τηλεοπτικές εκπομπές, με παρουσιάσεις σε ημερίδες, προσπαθήσαμε και θα προσπαθούμε να σας ενημερώσουμε για τα προβλήματα που αντιμετωπίζει ο τόπος μας και τις λύσεις που προτείνουμε.
· Τον Ιούνιο του 2012 υπογράψαμε μνημόνιο συνεργασίας με την Δήμο Κομοτηνής και αναλάβαμε, για τα επόμενα 10 χρόνια την λειτουργία του Μουσείου Φυσικής Ιστορίας, που βρίσκεται στον οικισμό της Πανδρόσου και ήδη ανανεώσαμε την συνεργασία μας για ακόμη 10 χρόνια, μέχρι το 2032. Είναι ένα μουσείο, όπου ο επισκέπτης δεν θα δει βαλσαμωμένα εκθέματα αλλά με τη χρήση οπτικοακουστικών μέσων και σ’ ένα αλληλεπιδραστικό περιβάλλον θα ενημερωθεί για την χλωρίδα και πανίδα της περιοχής και όχι μόνο.
· Από τις 23/10/25 ξεκινήσαμε μια νέα ραδιοφωνική εκπομπή, με τίτλο: Ο ΚΥΚΛΟΣ ΠΟΥ ΚΛΕΙΝΕΙ, στο Ράδιο ΠΑΡΑΤΗΡΗΤΗΣ (94MHz), κάθε Πέμπτη στις 18:00-19:00.

Σας καλούμε όλους που πιστεύετε στην αναγκαιότητα της οικολογικής δράσης να γίνετε μέλη της Οικολογικής Ομάδας.


														
Για περισσότερες πληροφορίες-επικοινωνία με την Οικολογική Ομάδα Ροδόπης:
Site:		https://www.oikorodopi.gr
E-mail:	oikorodopi@gmail.com 
Facebook:	oikorodopi
Twitter:	oikorodopi
YouTube	oikorodopi
LinkedIn	oikorodopi

